Landbou-hoë vas wat glo grond verkoop(Foto: Valke) ŉ Senior werknemer van die departement van landbou in De Aar is deur die Valke in hegtenis geneem op aanklag van bedrog. Die 56-jarige man is ŉ direkteur by die departement en het glo voorgegee dat hy die wettige eienaar van ŉ leë stuk grond in De Aar is en dit probeer verkoop. Volgens kapt. Tebogo Thebe, Valke-woordvoerder, het die verdagte aanvanklik glo belowe om ’n vergadering tussen die eienaar van die grond en die koper te fasiliteer. Hy het egter later van deuntjie verander en gesê dat hy die eienaar verteenwoordig aangesien die wettige grondeienaar meestal in Kaapstad besig is. “Die genoemde leë stuk grond is besoek en alle relevante regsdokumente is afgehandel. ’n Betaling van R95 450 is tot voordeel van die verdagte gemaak. Die leë grond wat verkoop is, het egter nooit aan die verdagte of sy medewerkers behoort nie. Die verdagte sal na verwagting Woensdag in die De Aar-landdroshof verskyn.